《张小圃学使以重刊秀野堂本韩诗见贻赋谢》
清代·孔宪彝

平生尊韩公，梦寐每若见。学诗名吾斋，古来宝李汉。

侧想秀野堂，苦心事摩研。精本世罕求，日久或漫漶。

嘉惠重开雕，朱墨何璀璨。流传贵有人，欣复归使院。

我登文海堂，获此剧欢忭。篷窗日吟诵，客路消午倦。

窃谓公文章，流派实淹贯。光焰万丈长，已导欧苏先。

寻源共追溯，乌能得涯岸。性情得所近，学焉志吾愿。

拜嘉多余珍，此惠实所冠。

作者简介：孔宪彝，字叙仲，号绣山，一号韩斋，曲阜人。道光乙酉举人，官内阁中书。有《对岳楼诗录》。